Diari Oficial de la Generalitat Valenciana


Sumari del DOGV 4311, del 09-08-2002 (2002/8212)

LLEI 6/2002, de 2 d'agost, de la Generalitat Valenciana, d'Estatut dels Expresidents de la Generalitat Valenciana.
------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2002/08/02/6**

### Versions

 01/01/2003 - Actualitat  Text inicial: 10/08/2002 - 31/12/2002 

### Dades del document

Número de DOGV
:   4311

Data del DOGV
:   09-08-2002

Secció del DOGV
:   I. DISPOSICIONS GENERALS

Número del document
:   2002/8212


Data del document
:   02-08-2002

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * administració regional
    * legislació
    * cap del Govern
    * Dret regional

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 01.01.2003 -**

**LLEI 6/2002, de 2 d'agost, de la Generalitat Valenciana, d'Estatut dels Expresidents de la Generalitat Valenciana.**

**[(DOCV núm. 4311 de 09.08.2002)](http://www.docv.gva.es/datos/2002/08/09/pdf/2002_8212.pdf) Ref. 3490/2002**

Sia notori i manifest a tots els ciutadans que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la llei següent:

PREÀMBUL

Aquesta llei pretén reconèixer el paper que correspon a les persones que han servit la Comunitat Valenciana com a titulars de la més alta magistratura de la Generalitat, d’acord amb el nostre Estatut d’Autonomia i, coherentment, regula l’estatus dels qui han tingut tan altes responsabilitats. Hom pretén així garantir que els expresidents de la Generalitat puguen atendre les seues necessitats de presència social d’acord amb la dignitat i el decórum de les altes funcions exercides.

Tot i que l’estatut dels expresidents de la Generalitat no està contemplat en la Llei 5/1983, de Govern Valencià, es considera convenient la seua regulació, igual que s’ha fet a altres comunitats i institucions.

El reconeixement de la figura de l’expresident de la Generalitat està reservat als presidents elegits per les Corts Valencianes en la forma establerta en la Llei 5/1982, d’1 de juliol, d’Estatut d’Autonomia de la Comunitat Valenciana, des de la seua primera legislatura.

**Article 1**

Els presidents de la Generalitat gaudiran, a partir del moment del cessament, de la consideració, l’atenció i el suport deguts als qui han ocupat aquest càrrec.

**Article 2**

1. Els expresidents de la Generalitat tindran tractament vitalici de Molt Honorable Senyor o Senyora i ocuparan el lloc protocol·lari que els corresponga segons la normativa vigent.

2. En els desplaçaments fora del territori de la Comunitat Valenciana els expresidents podran tenir el suport dels serveis que la Generalitat hi tinga establerts, com les oficines de la Generalitat a Madrid i Brussel·les, i d’altres semblants que hi haja o que en el futur pogueren establir-s’hi.

**Article 3**

1. El Consell de la Generalitat posarà a disposició dels expresidents de la Generalitat els mitjans necessaris per al sosteniment d’una oficina de suport, que comptarà amb els recursos següents:

a) Dos llocs de treball amb funcions d’assessorament i una plaça de conductor, que seran ocupats a proposta de l’expresident i que dependran orgànicament de la Presidència de la Generalitat. El personal que ocupe els llocs esmentats tindrà la consideració de personal eventual i, si fóra personal al servei de la Generalitat, quedarà en la situació administrativa que legalment corresponga.

b) Un local adequat per a la instal·lació de l’esmentada oficina, la dotació pressupostària per al seu funcionament ordinari i un automóbil del parc móbil de la Generalitat.

2. El Consell de la Generalitat, a través del departament competent, adoptarà les actuacions que calguen per preservar la seguretat personal dels expresidents i els dotarà dels serveis de seguretat que es consideren necessaris.

**Article 4** ****[1]****

1. Els expresidents de la Generalitat Valenciana seran membres nats del Consell Jurídic Consultiu de la Comunitat Valenciana durant un termini de quinze anys, quan hauran exercit el càrrec de president per un període igual o superior a una legislatura completa. En la resta de casos, seran membres nats del Consell Jurídic Consultiu de la Comunitat Valenciana per un període igual al temps que hauran exercit el càrrec de president, amb un mínim de dos anys.

2. La condició de membre nat del Consell Jurídic Consultiu serà incompatible amb l’exercici de qualsevol lloc de responsabilitat executiva en les administracions públiques i quan concórreguen els supósits d’incompatibilitat legalment establerts.

3. Quan els membres nats passen a ocupar llocs que resulten incompatibles, mentre perdure aquesta situació quedaran suspesos els terminis prevists en l’apartat primer.

4. En tot cas, la percepció de les retribucions corresponents a la condició de membre nat del consell serà incompatible amb la d’altres retribucions per l’exercici de qualsevol càrrec públic.

DISPOSICIÓ ADDICIONAL

Als efectes d’aquesta llei, es consideraran presidents de la Generalitat els qui hagen estat elegits des de la primera legislatura de les Corts Valencianes.

DISPOSICIONS FINALS

**Primera** ****[2]****

Es modifica l’article 3 de la Llei 10/1994, de Creació del Consell Jurídic Consultiu de la Comunitat Valenciana, que queda redactat en els termes següents:

«Article 3. Composició del consell

1. El Consell Jurídic Consultiu està constituït pel president, els consellers nats i un nombre de quatre consellers electes. Serà assistit per la Secretaria General, que actuarà amb veu peró sense vot.

2. El president o la presidenta, i els consellers electes seran nomenats per un període de cinc anys, i podran ser confirmats fins a un màxim de tres períodes.

3. Els consellers nats exerciran les seues funcions amb els límits temporals establerts en l’article 4 de la Llei Reguladora de l’Estatut dels Expresidents. Actuaran amb veu peró sense vot, i no es computarà, en l’article 13.1 de la Llei 10/1994, de Creació del Consell Jurídic Consultiu de la Comunitat Valenciana».

En la resta, els serà d’aplicació el que preveu l’esmentada Llei 10/1994, de Creació del Consell Jurídic Consultiu de la Comunitat Valenciana, excepte el que disposa l’article 4, paràgraf segon i l’article 6.4.

**Segona**

Se modifica l'article 6.3 de la Llei 10/1994, de Creació del Consell Jurídic Consultiu de la Comunitat Valenciana, i l'esmentat punt 3 queda redactat en els termes següents:

«3. El president o la presidenta i els membres del Consell estaran sotmesos al règim d'incompatibilitats establert amb caràcter general per als alts càrrecs de l'administració, llevat de les activitats docents i investigadores.

Els membres del Consell Jurídic Consultiu no participaran en les deliberacions dels temes sobre els quals s'haja d'emetre informació en el cas que afecte directament a la seua activitat i interessos.

El president o la presidenta del consell i els membres electius seran incompatibles amb qualsevol mandat representatiu, càrrec polític o administratiu i amb l'exercici de funcions directives d'un partit polític, sindicat o associació patronal».

**Tercera**

Aquesta llei entrarà en vigor l'endemà de la publicació en el Diari Oficial de la Generalitat Valenciana.

Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta llei.

València, 2 d'agost de 2002

El president de la Generalitat Valenciana,

JOSÉ LUIS OLIVAS MARTÍNEZ

---

****[1]****  Redacció que en fa l'article 92 de la **[Llei 11/2002, de 23 de desembre](http://www.docv.gva.es/index.php?id=26&sig=5888/2002)**, de Mesures Fiscals, de Gestió Administrativa i Financera, i d'Organització de la Generalitat Valenciana. (DOCV núm. 4409 de 31.12.2002) Ref. Base de dades 5888/2002.

****[2]****  Redacció que en fa l'article 93 de la **[Llei 11/2002, de 23 de desembre](http://www.docv.gva.es/index.php?id=26&sig=5888/2002)**.


Còpia Permalink ELI